**JBS er på vej til forlængelse med Ronaldo**

Herning Folkeblad, 13. februar 2019

Der har været en del uro om den portugisiske fodboldstjerne Cristiano Ronaldo, som i januar blev idømt to års betinget fængsel for skatteunddragelse.

Hele vejen igennem har Herning-virksomheden JBS støttet Ronaldo, som siden 2013 har solgt undertøjskollektionen CR7 sammen med JBS.

I forbindelse med offentliggørelse af JBS-regnskabet tilføjer direktør Michael Alstrup, at man er på vej med en forlængelse af aftalen med Ronaldo.

-Vi har kontrakt til 2019, men er faktisk i gang med at arrangere til 2020, så vi forlænger igen, siger han.

Hidtil har salget af CR7 udgjort omkring 15 procent af omsætningen hos JBS. Men den andel er øget i seneste regnskabsår, hvor CR7-salget er øget, mens den samlede JBS-omsætning er faldet en smule.

**På vej med CR7-nattøj**   
For Michael Alstrup har det været tilfredsstillende, at JBS-salget er vokset, selv om man har valgt at lukke salget i lande, hvor det ikke kunne svare sig at være.

- Med CR7 er vi nede på at være i 30-35 markeder, hvor vi var på 54, da vi startede op. Vi var nødt til at starte op alle steder for at finde ud af, hvor det kunne sælges, og så har vi løbende justeret. Den proces kører rigtig fint, siger JBS-direktøren.

Som tidligere nævnt har Cristiano Ronaldos klubskifte fra Real Madrid til Juventus udløst en voldsom efterspørgsel på CR7 i Italien.

Salget i støvlelandet tog ekstra fart, da JBS indgik et samarbejde med butikskæden Yamamay, der har 600 butikker i Italien. Disse butikker har taget CR7-kollektionen ind på hylderne, og der arbejdes løbende med at udvikle nyt.

Michael Alstrup oplyser, at der til efteråret kommer et nyt CR7-produkt til både de italienske og alle andre forhandlere.

-Vi har været i gang med at udvikle nattøj i CR7, og vi har i sidste uge fået tilladelse til, at vi kan få det ind under vores salg. Vi ved godt, at det nok mest bliver til børn, men det kommer også til herrerne, siger Michael Alstrup, som udtrykker stor tilfredshed med samarbejdet med Ronaldo-teamet.

-De siger, at JBS er lige som familie for dem, for det var os, der startede det hele op jo. Så vi måtte tage alle knubsene i starten, og det sætter de også stor pris på, uddyber han.